Марко Ганчев
Оратория за умерения пояс

chitanka.info

Ако не дай си боже ти си главен,

а подчинените ти като щури

крадат предмети и престиж държавен,

връз тях не можеш да изсипваш бури,

защото тука сме в умерен климат

и всички изначално имат право

един умерен климат да си имат.

Развалящите климата ги снимат.

Това недей забравя, буйна главо!

        Не се давай на страстите,

        страшните,

        буйно пламтящите,

        а умерено изявявай се, тоест —

        припомни си за географския пояс

        и с него си вържи гащите!

Ако не дай си боже пък обратно —

не си началник, а си подчинен

и действаш към затопляне приятно

да бъде климатът ви променен,

охо, тогава е най-вероятно

самин да сменяш климат някой ден

в конкретен смисъл, не в отвлечен,

а именно — към баните в Наречен.

        Не се давай на страстите,

        страшните,

        буйно пламтящите,

        а умерено изявявай се, тоест —

        припомни си за географския пояс

        и с него си вържи гащите!

А пък не дай си боже да си нещо

от тъй наречените ни изкуства

и се надяваш да успееш вещо

да сътвориш тъй нещо по-горещо,

в което дъх на тропик да се чувства!

Ами! И ти тогава като мен

изпял би някакъв такъв рефрен:

        Не се давай на страстите,

        страшните,

        буйно пламтящите,

        а умерено изявявай се, тоест —

        припомни си за географския пояс

        и с него си вържи гащите…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.